Alamo forts
Alamo forts (spāņu: Misión de Álamo), ko angliski parasti sauc vienkārši par Alamo, sākotnēji bija pazīstams kā Sanantonio misija (spāņu: Misión San Antonio de Valero), ir vēsturisks katoļu misijas un cietokšņa komplekss, ko 18. gadsimtā dibināja misionāri tagadējā Sanantonio apgabalā, Teksasas štatā, Amerikas Savienotajās Valstīs. Tā bija vieta, kur 1836. gadā notika Alamo kauja, kur gāja bojā leģendāri amerikāņu tautas varoņi Džeimss Bovijs un Deivijs Krokets. Mūsdienās tas ir muzejs Alamo Plaza vēsturiskajā rajonā un ir daļa no Sanantonio misijas pasaules mantojuma vietas. Sanantonio de Valero bija viena no agrīnajām spāņu katoliskajām misijām Teksasā, kas tika uzcelta vietējo indiāņu asimilācijai pēc viņu pāriešanas kristietībā. Misija tika sekularizēta 1793. gadā un pēc tam pamesta. Desmit gadus vēlāk tā kļuva par cietoksni, kurā bāzējās spāņu jātnieku milicijas vienība, no kuras, iespējams, nācis misijas vēlākais nosaukums Alamo. Teksasas revolūcijas laikā meksikāņu ģenerālis Martīns Perfekto de Koss atdeva fortu teksasiešu armijai 1835. gada decembrī pēc Beksāras aplenkuma. Salīdzinoši neliels skaits teksasiešu karavīru pēc tam vairākus mēnešus atradās fortā. Aizstāvjus iznīcināja Alamo kaujā 1836. gada 6. martā, kad fortu ieņēma meksikāņu armija. Kad pēc vairākiem mēnešiem Meksikas armija atkāpās no Teksasas, viņi izpostīja Alamo fortu.